Brian Mikkelsen (KF), 2000-05-05:
Det er et glimrende initiativ, hr. Frank Dahlgaard her har taget.
Sagen er jo den, at den danske folkeskole ikke kun har til opgave at bibringe eleverne en grundlæggende uddannelse; folkeskolen skal også være alment dannende.
Folkeskolens elever, vores børn, skal jo i skolen lære at kende forskel på godt og ondt, på forkert og rigtigt, de skal lære tolerance, og de skal vide, hvad der er god opførsel, og hvad der ikke er.
Det er folkeskolens opgave sammen med forældrene at lære dem de her ting.
Forudsætningen for, at man kan begå sig i vores samfund, er jo, at man har en grundlæggende viden, et fundament, som man kan bygge videre på som et selvstændigt individ.
Og det betyder, at borgerne skal vide, hvad det er, der foregår i vores samfund, at der er et solidt fundament af viden, hvorpå man kan danne sin egen opfattelse og danne sine egne holdninger til, hvad det er, der foregår omkring en.
Det fundament får man altså kun ved at lære de grundlæggende fag i skolen, de fag her, som hr. Frank Dahlgaard nævner, og derfor er det af overordentlig stor betydning, at folkeskolen giver eleverne kendskab til vores baggrund som danskere; det vil sige til vores lands historie og vores rødder.
I dag er situationen jo den, at unges kendskab til dansk, historie, geografi, litteratur er så mangelfuld, at man næsten, næsten kan tale om en generation af kulturelle analfabeter.
Det er jo situationen.
Hvis man kommer ud på en skole i dag, har eleverne ikke et elementært kendskab til historien, og det betyder, at de ikke kan begå sig i vores samfund.
Hvis vi ikke har den viden om, hvorfor vi f.eks. blev besat i 1940, hvorfor vi agerede, som vi gjorde, så kan det jo risikere at gentage sig.
Hvad var det, der skete igennem hele 1970'erne herhjemme, hvor i hvert fald en del af de venstreorienterede intellektuelle lagde sig ned på ryggen med hensyn til, hvad der foregik i Maos Kina, i Vietnam efter 1975, i Cambodja osv., osv?
Alle de ting skal vi jo lære af.
Noget af det allerværste, der skete i 1970, var, at det blev lagt for had, at at man blev ved med at give det et prædikat og en titel af en sort skole, blot fordi de ville lære noget, og fordi man ville give eleverne en fundamental viden på nogle områder, som betyder, at de kunne begå sig i dette her hektiske, globalistiske velfærdssamfund, vi lever i. Resultatet er så på grund af mangelfuld politik på det her område i mange, mange år, at de unge i dag har ringe kendskab til vores lands historie, at få stifter bekendtskab med ældre kunst og litteratur, at kun få er fortrolige med tekster og melodier til selv de mest almindelige fædrelandssange, og at børnenes kendskab til kristendommen i bedste fald er meget mangelfuld.
Det er pinligt og sørgeligt.
Vi har fra konservativ side intet som helst ønske om at vende tilbage til udenadslæren udelukkende eller genindføre den sorte skole, men vi ønsker, at man genetablerer de kulturbærende fags placering i folkeskolen, således at vore børn får en generel, almen og dyb viden og kendskab til vores kulturelle baggrund.
Det vil give de unge indvandrere langt større mulighed for at kunne begå sig i Danmark, hvis de allerede i folkeskolen får en forståelse for dansk kultur, religion og historie.
Det Konservative Folkeparti anser de kulturbærende fag som uhyre vigtige fag, næsten de allervigtigste fag, der bør tillægges langt, langt større vægt i folkeskolens undervisning, end tilfældet er i dag.
Derfor støtter vi hr. Frank Dahlgaards forslag om nedsættelse af et fagkyndigt udvalg, der skal kortlægge mulighederne for at styrke de unges kundskaber i historie, geografi, dansk og kristendomskundskab.
Skolen har jo en fundamental opgave, når man kigger på essensen, og hvad der er tilbage, og det er at sørge for, at eleverne, når de er ude, selv kan klare sig i vores hektiske samfund.
Og hvordan klarer man sig i et hektisk samfund?
Det gør man, hvis man er et frit individ, der har nogle egenskaber, som gør, at man selv kan handle, uden at man bliver påvirket alt for meget af andre mennesker.